Virallinen lehti nro C 096 , 08/04/1999 s. 0124



KIRJALLINEN KYSYMYS E-2616/98 esittäjä(t): Johanna Boogerd-Quaak (ELDR) ja Laurens Brinkhorst (ELDR) neuvostolle (1. syyskuuta 1998) Aihe: Kansainvälinen lapsipornoskandaali Heinäkuussa 1998 Alankomaiden Zandvoortissa tehtiin järkyttävä lapsipornolöytö. Pääepäillyt levittivät Internetin välityksellä pornografisia kuvia, esimerkiksi seksiä lasten kanssa. Kyseessä oli kansainvälinen verkosto, joka tuotti ja myi lapsipornoa. Osaksi juttu tuli Belgian ja Alankomaiden oikeusviranomaisten tietoon yksityishenkilöiden aktiivisuuden vuoksi. 1. Aikooko puheenjohtajamaa kesätauon jälkeen ottaa neuvoston seuraavan yleisiä asioita käsittelevän kokouksen esityslistalle lapsipornokysymyksen ja erityisesti kysymyksen vihjepuhelimista sekä komission koordinoivan roolin tässä asiassa? 2. Miten neuvoston puheenjohtajamaa aikoo lisätä Europolin iskuvoimaa ei vain tietojen vaihdossa vaan myös lapsipornon vastaisessa taistelussa esim. Internetin avulla, kun yksityishenkilöt nyt ovat osoittaneet, miten tehokkaasti kansainvälisen pornografiaverkoston voi paljastaa? 3. Mihin toimiin neuvoston puheenjohtajamaa jo on ryhtynyt, jotta Yhdistyneiden kansakuntien johdolla voitaisiin päästä lapsipornon Internetissä kieltävään sopimukseen? Vastaus (20. marraskuuta 1998) 1. Neuvoston 5. lokakuuta 1998 pidetyn istunnon sekä Eurooppa-konferenssin 6. lokakuuta pidetyn kokouksen ansiosta oli mahdollista toteuttaa tärkeä edistysaskel lapsipornografian torjumisessa. Neuvosto antoi 5. lokakuuta pitämässään istunnossa päätelmät, joiden tarkoituksena on mahdollisimman nopeasti saada päätökseen yhteistä toimintaa Internetissä olevan lapsopornografian vastaisesta toiminnasta koskevan ehdotuksen käsittely. Tämä neuvoston puheenjohtajavaltion Itävallan elokuussa 1998 esittämä ehdotus on toimitettu Euroopan parlamentille. Neuvosto päätti myös vauhdittaa Internetin käyttöturvallisuuden parantamiseksi sisällöltään laittomien ja haitallisten viestien levittämisen torjunnassa toteutettavan yhteisön toimintasuunnitelman käsittelyä sekä lapsiin, nuoriin ja naisiin kohdistuvaa väkivaltaa koskevan DAPHNE-ohjelman käsittelyä. 2. Neuvoston aikomuksena on niin pian kuin mahdollista laajentaa Europolin valtuuksia ihmiskaupan osalta. Muistettakoon, että neuvosto laajensi jo 16. joulukuuta 1996 vahvistetulla yhteisellä toiminnalla Europolin huumeyksikön valtuuksia koskemaan myös ihmiskaupan ehkäisemistä ja torjuntaa(1). Neuvosto oli lisäksi 4. ja 5. joulukuuta 1997 pidetyssä istunnossaan päässyt poliittiseen sopimukseen Europolin yleissopimuksen liitteessä olevan ihmiskaupan määrittelyn muuttamisesta siten, että siihen sisällytetään lapsipornografian tuotanto, myynti ja jakelu. On myös aihetta mainita ihmiskauppaa ja lasten seksuaalista hyväksikäyttöä koskeva 24. helmikuuta 1997 hyväksytty yhteinen toiminta(2). Eurooppa-konferenssin 6. lokakuuta 1998 pidetyssä kokouksessa päätettiin tarkastella, voidaanko tähän yhteiseen toimintaan kuuluvia toimenpiteitä laajentaa kaikkiin Eurooppa-konferenssiin osallistuviin valtioihin ja millä tavoilla se voisi tapahtua. 3. Yhdistyneiden Kansakuntien tulevista yleissopimuksista käytäviä keskusteluja silmällä pitäen puheenjohtaja ehdottaa neuvostolle yhteisen kannan määrittelyä: a) ehdotuksesta Yhdistyneiden Kansakuntien yleissopimukseksi kansainvälisen järjestäytyneen rikollisuuden torjumisesta; puheenjohtaja toivoo, että sopimuksessa käsitellään myös lapsipornografian vastaista toimintaa, b) lapsipornografian tuotannon torjumisesta (ennen levitystä Internetissä), ehdotuksesta lapsen oikeuksia koskevaan yleissopimukseen liittyväksi valinnaiseksi pöytäkirjaksi, joka koskee lapsiprostituutiota ja lapsipornografiaa. Puheenjohtaja tukee myös täysin meneillään olevia neuvotteluja kansainvälisen työjärjestön ILOn yleissopimuksesta lasten työn räikeimpien muotojen poistamiseksi ja erityisesti lapsipornografian liittämiseksi sopimuksen piiriin. 4. Jäsenvaltiot toimivat myös tiiviissä yhteistyössä Interpolin kanssa lapsipornografian torjumiseksi. (1) EYVL L 342, 31,12,1996, s. 4. (2) EYVL L 63, 4.3.1997, s. 2.